पटवारियों की हड़ताल से कामकाज ठप
पटवारियों की बेमियादी हड़ताल से राजस्व विभाग का कामकाज पटरी से उतर गया है। छात्रों और ग्रामीणों को पटवारी से जुडे़ कार्यों के लिए राजस्व कार्यालय का चक्कर काटना पड़ रहा है। हड़ताल के चलते पिछले दस दिनों से कोई काम नहीं हो पा रहा है। इससे लोगों की परेशानियां बढ़ गई हैं।
हाईस्कूल एवं हायर सेकंडरी के छात्रों के माध्यम से स्थाई जाति प्रमाणपत्र बनाया जा रहा है। स्थाई प्रमाणपत्र बनाने के लिए स्कूलों में विद्यार्थियों से दस्तावेज मंगाए जा रहे हैं। पटवारियों की हड़ताल से पालकों को पटवारी से प्रमाणपत्र नहीं मिल पा रहा है। इससे स्थाई जाति प्रमाण पत्र बनाने का कार्य मझधार में लटक गया है। चिल्हाटी के सुरेश, आमाटोला के जीवनलाल, बांधाबाजार के चतुर सिंह ने बताया कि वे पिछले एक सप्ताह से प्रमाणपत्र के लिए तहसील कार्यालय का चक्कर काट रहे हैं।
बंटवारा, सीमांकन एवं नामांतरण कार्य प्रभावित: सबसे अधिक परेशानी बंटवारा, सीमांकन और नामांतरण के कार्यों को लेकर है। जनपद सदस्य पुनाराम पटेल एवं भनसुला के डेरहाराम मेश्राम ने बताया कि वे पिछले कई दिनों से सीमांकन एवं नामांतरण जैसे कामों के लिए राजस्व कार्यालय का चक्कर काट रहे हैं पर उनकी समस्या का निराकरण नहीं हो पा रहा है। इससे वे लगातार परेशान हैं।
राजस्व कार्यालय के बाहर कर रहे प्रदर्शन
21 दिसंबर से दो सूत्रीय मांगों को लेकर प्रदेश सरकार के खिलाफ हड़ताल पर बैठे पटवारी प्रतिदिन राजस्व कार्यालय परिसर में भाजपा सरकार के खिलाफ धरना प्रदर्शन कर रहे हैं। संघ के जिला अध्यक्ष आरके वर्मा एवं ब्लाक अध्यक्ष रूपेश साहू ने बताया कि उनकी मांगें जब तक पूरी नहीं होंगी तब तक वे हड़ताल पर रहेंगे।
अंबागढ़ चौकी। ब्लाॅक मुख्यालय में पटवारियों की हड़ताल जारी है।
hin_Deva hin_Deva hin_Deva hin_Deva hin_Deva hin_Deva awa_Deva